**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Προϋπολογισμού του Τεχνολογικού Πανεπιστημίου Κύπρου του 2024 Νόμος του 2024»**

**Παρόντες:**

 Παύλος Μυλωνάς, πρόεδρος Χρίστος Χριστοφίδης

 Χρύσανθος Σαββίδης Αντρέας Καυκαλιάς

 Γιώργος Κάρουλλας Χρίστος Χριστόφιας

 Πρόδρομος Αλαμπρίτης

 Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν στις 17 και 24 Απριλίου 2024. Στο πλαίσιο της μελέτης του νομοσχεδίου κλήθηκαν και παρευρέθηκαν ενώπιον της επιτροπής ο Γενικός Ελεγκτής, εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της Νομικής Υπηρεσίας της Δημοκρατίας, του Τεχνολογικού Πανεπιστημίου Κύπρου (ΤΕΠΑΚ), της Συντεχνίας Ακαδημαϊκού Προσωπικού του ΤΕΠΑΚ (ΣΑΠ-ΤΕΠΑΚ) και της Φοιτητικής Ένωσης του ΤΕΠΑΚ (ΦΕΤΕΠΑΚ).

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Ανδρέας Αποστόλου, Αλέκος Τρυφωνίδης και Ανδρέας Θεμιστοκλέους.

 Σκοπός του προτεινόμενου νόμου είναι η έγκριση του προϋπολογισμού του ΤΕΠΑΚ για το έτος 2024 και ειδικότερα η έγκριση πληρωμής από το Ταμείο του ΤΕΠΑΚ ποσού που δεν υπερβαίνει τα €100.911.679 για τη χρήση του οικονομικού έτους που λήγει την 31η Δεκεμβρίου 2024.

 Ο προϋπολογισμός του ΤΕΠΑΚ είναι ισοσκελισμένος και προβλέπει δαπάνες ύψους €100.911.679 και ισόποσα έσοδα.

 Ειδικότερα, οι προϋπολογιζόμενες δαπάνες του ΤΕΠΑΚ για το έτος 2024 αφορούν μεταξύ άλλων τρέχουσες δαπάνες (€38.431.982), λειτουργικές δαπάνες (€7.344.732), διαχειριστικά έξοδα (€5.889.402), κεφαλαιουχικές δαπάνες (€26.415.543) και μη προβλεπόμενες δαπάνες και αποθεματικό (€22.830.020).

 Τα προϋπολογιζόμενα έσοδα του ΤΕΠΑΚ για το έτος 2024 προέρχονται μεταξύ άλλων από την κυβερνητική χορηγία (€47.510.000), την κυβερνητική χορηγία για έργα από δανειοδότηση της Ευρωπαϊκής Τράπεζας Επενδύσεως και της Τράπεζας Αναπτύξεως του Συμβουλίου της Ευρώπης (€20.000.000), τα προπτυχιακά δίδακτρα (€8.200.000), τα τέλη/δίδακτρα και άλλα δικαιώματα (€1.332.792), τα εισοδήματα από εκμετάλλευση περιουσίας (€250.000), τη χρηματοδότηση για εξωτερικά ερευνητικά ή άλλα προγράμματα/έργα (€19.000.000), τις εισφορές, δωρεές, τα χορηγήματα, κληροδοτήματα κ.ά. (€2.000.000), τη χρηματοδότηση για παροχή κρατικών υποτροφιών σε δικαιούχους (€250.000), τη χρηματοδότηση διαρθρωτικών προγραμμάτων και σχεδίων (€500.000), την πρόνοια πιστώσεων για φιλοδωρήματα/εφάπαξ από τον δημόσιο και ευρύτερο δημόσιο τομέα-αναλογία δημοσίου (€268.887), τα έσοδα από διαχειριστική χρέωση (€1.000.000), τα έσοδα από αντιμισθία αποσπασμένου προσωπικού (€550.000) και το αποθεματικό από μεταφορά εσόδων προηγούμενων ετών (€50.000).

 Σύμφωνα με τα στοιχεία που περιλαμβάνονται στην εισηγητική έκθεση που συνοδεύει το νομοσχέδιο, ο υπό συζήτηση προϋπολογισμός καταρτίστηκε ύστερα από διαβούλευση που πραγματοποιήθηκε μεταξύ του Υπουργείου Παιδείας, Αθλητισμού και Νεολαίας, του ΤΕΠΑΚ, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου, λαμβάνοντας υπόψη την παρούσα δημοσιονομική κατάσταση του κράτους, τις προτεραιότητες του ΤΕΠΑΚ, καθώς και τις ειλημμένες υποχρεώσεις του για την ομαλή λειτουργία και τη σταδιακή και απρόσκοπτη ανάπτυξή του όπως αυτή έχει προγραμματιστεί. Με βάση τα ίδια στοιχεία, το Υπουργείο Οικονομικών συμφώνησε με την προώθηση του προϋπολογισμού, υπό την προϋπόθεση ενσωμάτωσης σε αυτόν συγκεκριμένων παρατηρήσεων που υπέβαλαν τόσο το Υπουργείο Οικονομικών όσο και το Τμήμα Δημόσιας Διοίκησης και Προσωπικού. Σημειώνεται ότι οι πιο πάνω παρατηρήσεις, οι οποίες ενσωματώθηκαν στον προϋπολογισμό, αφορούσαν μεταξύ άλλων στη μείωση της κρατικής χορηγίας για την τριετία 2024-2026 κατά €3,8 εκατομ. για το έτος 2024, κατά €14,4 εκατομ. για το έτος 2025 και κατά €16,3 εκατομ. για το έτος 2026, ώστε να συνάδουν με τις αντίστοιχες πρόνοιες που έχουν περιληφθεί στον κρατικό προϋπολογισμό για το έτος 2024 και το μεσοπρόθεσμο δημοσιονομικό πλαίσιο (ΜΔΠ) 2024-2026, και στην αναπροσαρμογή των εσόδων και δαπανών για τον ισοσκελισμό του προϋπολογισμού για την τριετία 2024-2026.

 Σημειώνεται ότι με βάση τα πιο πάνω στοιχεία ο εγκεκριμένος από το αρμόδιο υπουργείο προϋπολογισμός δεν επαρκεί, για να καλύψει τις ανάγκες του πανεπιστημίου, και θα είναι απαραίτητη η κατάθεση συμπληρωματικού προϋπολογισμού εντός του έτους 2024.

 Περαιτέρω, το Υπουργικό Συμβούλιο στη συνεδρία του ημερομηνίας 7 Φεβρουαρίου 2024 ενέκρινε υπό προϋποθέσεις την κατάθεση στην ολομέλεια της Βουλής του προϋπολογισμού του ΤΕΠΑΚ για το 2024. Συγκεκριμένα, λόγω της μη συμμόρφωσης του ΤΕΠΑΚ με την προϋπόθεση που αφορούσε τη διατήρηση του Διευθυντή Διοίκησης και Οικονομικών του ΤΕΠΑΚ ως ελέγχοντα λειτουργού, το Υπουργείο Παιδείας, Αθλητισμού και Νεολαίας ζήτησε γνωμάτευση από τη Νομική Υπηρεσία της Δημοκρατίας, σύμφωνα με την οποία, εάν το συμβούλιο του ΤΕΠΑΚ έχει πρόθεση να ορίσει άλλο πρόσωπο εκτός από τον Διευθυντή Διοίκησης και Οικονομικών ως ελέγχοντα λειτουργό, μπορεί να το πράξει με τον καθορισμό του προσώπου στον προϋπολογισμό του ΤΕΠΑΚ. Ακολούθως, το Υπουργικό Συμβούλιο στη συνεδρία του ημερομηνίας 3 Απριλίου 2024 ενέκρινε την κατάθεση του προϋπολογισμού του ΤΕΠΑΚ στην ολομέλεια της Βουλής όπως αυτός αναθεωρήθηκε σύμφωνα με τα πιο πάνω.

 Στο πλαίσιο της περαιτέρω μελέτης του προτεινόμενου νόμου την επιτροπή απασχόλησαν μεταξύ άλλων το θέμα του ελέγχοντος λειτουργού, η αναφορά στις πρόνοιες του προϋπολογισμού της πρόθεσης του ΤΕΠΑΚ να καταθέσει συμπληρωματικό προϋπολογισμό, η απόφαση του Υπουργικού Συμβουλίου για καταβολή επιδόματος οδοιπορικών για τη μετακίνηση του προσωπικού από την επαρχία Λεμεσού, το αυξημένο ύψος της κρατικής χορηγίας σε σύγκριση με το έτος 2023, η πορεία του αναπτυξιακού προγράμματος του πανεπιστημίου, η απόφαση του Υπουργείου Παιδείας, Αθλητισμού και Νεολαίας να ελέγχει και να εγκρίνει τις δαπάνες του πανεπιστημίου και κατά πόσο αυτό επηρεάζει την αυτονομία και την ανεξαρτησία του ΤΕΠΑΚ και των δημόσιων πανεπιστήμιων γενικότερα.

 Ο πρόεδρος του συμβουλίου του ΤΕΠΑΚ, τοποθετούμενος στα επιμέρους ζητήματα, ανέφερε μεταξύ άλλων τα ακόλουθα:

1. Η απόφαση του Υπουργικού Συμβουλίου όσον αφορά την καταβολή επιδόματος οδοιπορικών ανά χιλιόμετρο λήφθηκε στη βάση των προνοιών της σχετικής εγκυκλίου του Υπουργείου Οικονομικών που αφορά στη μετακίνηση δημόσιων υπαλλήλων. Ειδικότερα, η καταβολή επιδόματος οδοιπορικών ανά χιλιόμετρο θα δίδεται σε κάθε μέλος του διοικητικού και ακαδημαϊκού προσωπικού που μετακινείται από Λεμεσό προς Πάφο και του οποίου η έδρα δεν είναι η Πάφος.
2. Το ύψος της κρατικής χορηγίας παρουσιάζεται αυξημένο λόγω εξωγενών παραγόντων, όπως μεταξύ άλλων η καταβολή της αυτόματης τιμαριθμικής αναπροσαρμογής (ΑΤΑ), η αναδρομική καταβολή συνταξιοδοτικών ωφελημάτων, η αύξηση του πληθωρισμού και η αναδρομική καταβολή ενοικίων.
3. Το αναπτυξιακό πρόγραμμα του ΤΕΠΑΚ περιλαμβάνει μεταξύ άλλων τη λειτουργία της νέας σχολής στην Πάφο, την ανέγερση των νέων φοιτητικών εστιών του ΤΕΠΑΚ στον πρώην οικισμό «Βερεγγάρια» στα Κάτω Πολεμίδια και τη μελέτη ανάπτυξης του ερευνητικού κέντρου αριστείας «Ερατοσθένης».

 Η εκπρόσωπος του Υπουργείου Παιδείας, Αθλητισμού και Νεολαίας ανέφερε ότι το υπουργείο θα εξετάσει το ζήτημα που προκύπτει από την αναφορά στις πρόνοιες του προϋπολογισμού ότι προς ενίσχυση συγκεκριμένων άρθρων του δελτίου δαπανών του θα ζητηθεί η έγκριση συμπληρωματικού προϋπολογισμού. Παράλληλα, ανέφερε ότι στο πλαίσιο εκσυγχρονισμού της διακυβέρνησης των κρατικών οντοτήτων έχει διοριστεί σύμβουλος από το Γενικό Λογιστήριο της Δημοκρατίας, ώστε να προωθηθεί ή λειτουργία συστήματος εσωτερικού ελέγχου για όλες τις δραστηριότητές τους, αρχής γενομένης από το ΤΕΠΑΚ.

 Ο Γενικός Ελεγκτής, τόσο σε γραπτό υπόμνημα που κατέθεσε στην επιτροπή, ημερομηνίας 17 Απριλίου 2024, όσο και προφορικά, εξέφρασε μεταξύ άλλων τη διαφωνία του ως προς την εξαίρεση του Διευθυντή Διοίκησης και Οικονομικών του ΤΕΠΑΚ από τα καθήκοντα του ελέγχοντος λειτουργού, αφού είναι εξ ορισμού ταυτισμένος με τον διοικητικά και ιεραρχικά ανώτερο λειτουργό σε κάθε οργανισμό. Ειδικότερα, όπως υποστήριξε, ο εν λόγω διευθυντής έχει την ευθύνη υλοποίησης του προϋπολογισμού στη βάση των αρχών της χρηστής χρηματοοικονομικής διαχείρισης, εξουσιοδοτεί τη διενέργεια δαπανών και αναπτύσσει και εφαρμόζει κατάλληλες δομές για την υλοποίηση διαδικασιών ελέγχου, οι οποίες διασφαλίζουν την ορθότητα και την άμεση είσπραξη των εσόδων και πληρωμής των δαπανών. Περαιτέρω, τόνισε πως η ύπαρξή του αποτελεί ισχυρή δικλίδα ασφαλείας για τη λογοδοσία και τη χρηστή χρηματοοικονομική διαχείριση. Παράλληλα, ανέφερε ότι διαφωνεί με τη συμπερίληψη της αναφοράς στις πρόνοιες του υπό συζήτηση προϋπολογισμού ότι θα κατατεθεί συμπληρωματικός προϋπολογισμός για την ενίσχυση συγκεκριμένων άρθρων.

 Σημειώνεται ότι ο εν λόγω προϋπολογισμός κατατέθηκε στη Βουλή των Αντιπροσώπων μόλις στις 11 Απριλίου 2024 και, λόγω του περιορισμένου χρόνου που η επιτροπή είχε στη διάθεσή της για την προώθησή του στην ολομέλεια του σώματος για ψήφιση, δεν είχε την ευχέρεια να μελετήσει σε βάθος τις πρόνοιές του και να συζητήσει τα διάφορα ζητήματα τα οποία θεωρεί ότι χρήζουν περαιτέρω επεξηγήσεων και διευκρινίσεων. Ειδικότερα, η άμεση προώθηση του προτεινόμενου νόμου στην ολομέλεια του σώματος κρίνεται αναγκαία, λόγω του ότι έχει εκπνεύσει η περίοδος κατά την οποία μπορούν να διενεργηθούν οι δαπάνες που προβλέπονται στις σχετικές αποφάσεις της Βουλής των Αντιπροσώπων για την έγκριση των δωδεκατημορίων για τους μήνες Ιανουάριο και Φεβρουάριο και ως εκ τούτου δεν είναι δυνατή η διενέργεια δαπανών από το ΤΕΠΑΚ.

 Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού, επιφυλάχθηκε να τοποθετηθεί επί των προνοιών του στο στάδιο της συζήτησής του στην ολομέλεια του σώματος.

24 Απριλίου 2024

Αρ. Φακ.: 23.01.065.084-2024

ΘΒΚ/Ελ.Π/ΕΧ